Um þúsund tonn af koltvíoxíði verður flutt til landsins frá Sviss á næstu tólf mánuðum vegna tilraunaverkefnis Carbfix. Stefnt er að því að á Íslandi verði móttaka og förgunarstöð fyrir koltvíoxíð víðs vegar að úr heiminum.
Í um áratug hefur Carbfix fargað koltvíoxíði úr Hellisheiðavirkjum með því að blanda það ferskvatni og dæla því ofan í basaltsberglög og með því steinrennt koltvíoxíð sem annars yrði losað út í andrúmsloftið. Fyrirtækið stefnir að því að farga koltvíoxíði sem losað er víðar um heim. Tuttugu tonn af koltvíoxíði frá Sviss voru flutt hingað með skipi frá Rotterdam í síðustu viku. Gasið verður notað til að rannsaka möguleikann á að nota sjó í stað ferskvatns til að farga koltvíoxíði.
Líklegt er að það sé aðeins upphafið í koltvíoxíðinnflutningi til Íslands. Stefnt er að því að byggja móttöku- og förgunarstöð fyrir koltvíoxíð í Straumsvík.